Author: administrator
Last saved by: koki
Company: Abyss

Dôvodová správa

A. Všeobecná časť

Ministerstvo dopravy, výstavby a regionálneho rozvoja Slovenskej republiky (ďalej len „ministerstvo“) vypracovalo návrh zákona o diaľničnej známke a o zmene a doplnení niektorých zákonov (ďalej len „návrh zákona“) ako iniciatívny materiál.
 
Návrh zákona nahrádza v súčasnosti platné znenie § 6 zákona č. 135/1961 Zb. o pozemných komunikáciách (cestný zákon)  v znení neskorších predpisov. Vo všeobecnosti návrh zákona zavádza elektronizáciu systému predaja diaľničných nálepiek, a teda elektronickú formu diaľničnej nálepky za užívanie vymedzených úsekov diaľnic a rýchlostných ciest motorovými vozidlami do 3,5 t. Cieľom návrhu zákona je postupné nahradenie papierovej nálepky jej elektronickou podobou, preto je vhodnejšie nahradiť zaužívaný pojem “diaľničná nálepka“ pojmom „diaľničná známka“.
Systém papierových nálepiek, ktorý na Slovensku funguje od roku 1996 sa pri zohľadnení stúpajúceho počtu vozidiel a súčasných požiadaviek javí z dlhodobého hľadiska ako neudržateľný a prekonaný. V súčasnom systéme existuje niekoľko problémov ako napr. povinnosť umiestnenia nálepky na prednom skle vozidla, a s tým spojený vizuálny spôsob kontroly príslušníkmi Policajného zboru, obmedzené možnosti predaja nálepky, náklady spojené s výrobou a distribúciou a rovnako falšovanie, prípadne krádeže nálepiek, ktorých eliminovanie, alebo odstránenie podstatne zefektívni systém spoplatnenia všeobecného užívania  vymedzených úsekov diaľnic a rýchlostných ciest.
            Navrhovaný elektronický systém predaja diaľničných známok zabezpečí užívateľom spoplatnených úsekov komfortnejší a širší spôsob nákupu diaľničnej známky, zároveň nebude dochádzať k ich obmedzovaniu z dôvodu vizuálnej kontroly (napr. spomaľovanie dopravy a tvorba kolón), rovnako návrh zákona ráta so zefektívnením kontroly ako aj so zavedením objektívnej zodpovednosti. 
 
Z hľadiska bližšieho vymedzenia právnej regulácie možno zhrnúť predmet navrhovanej právnej úpravy nasledovne:
-          zavádza sa definícia diaľničnej známky, z cestného zákona sa preberajú  kategórie vozidiel, ktorých všeobecné užívanie vymedzených úsekov diaľnic a rýchlostných ciest podlieha spoplatneniu,
-          upravuje sa označovanie vymedzených úsekov diaľnic a rýchlostných ciest, platnosť diaľničnej známky, spôsoby jej úhrady, náležitosti potvrdenia o úhrade diaľničnou známkou,
-          precizuje sa oslobodenie od úhrady diaľničnou známkou, zavadzajú sa pravidlá pre registráciu prevádzkovateľa vozidla alebo jazdnej súpravy oslobodených od úhrady,
-          upravujú sa práva a povinnosti správcu výberu úhrad z diaľničných známok,
-          z dôvodu zlepšenia vymáhateľnosti pokút uložených za porušenie povinnosti stanovených v návrhu zákona zavádza sa inštitút objektívnej zodpovednosti, upravuje sa rozkazné konanie a vylučuje sa súbeh postihu vodiča za priestupok a prevádzkovateľa vozidla alebo jazdnej súpravy za správny delikt,
-          zavádza sa povinnosť okresných úradov evidovať správne delikty v evidencii správnych deliktov prevádzkovateľov vozidiel alebo jazdných súprav a poskytovať informácie z tejto evidencie v rozsahu stanovenom v návrhu zákona.
 
            Návrh zákona je v súlade s Ústavou Slovenskej republiky, ústavnými zákonmi a všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná ako aj s právom Európskej únie.